Sy vertel aan Hanlie Retief: “Daar is tye wat ek dink ek moet my afstand hou. En dan dink ek nee, weet jy wat, néé. Ek leer so vrek baie elke keer as ek bereid is om ‘n bietjie oop te wees vir wat aan die ander kant van die tafel aan die gang is. En dis tog op die ou end hoekom ek dit doen.”
Ons hoor elke dag die negatiewe kommentare van ouers wat prontuit voor hul grootwordende kinders sê: “Daar is nie toekoms vir ons kinders in ons land nie.” Of mense wat sinies bly kommentaaar lewer vir ure en ure oor wat ons president NIE doen nie of aangevang het. Vaderland mense, word wakker en bepaal jou by jou eie roeping en waarvoor jy in die wieg gelê is. Ek is doodseker dat ons ELKE dag ‘n dr. Liana-storie iewers uit die hoed sal kan ruk. Ons moet leer om deur ander oë na die wêreld (en veral ons eie land waar ons geplant is) te kyk…